Ju pumatam lapanac Nicodemo ixjuncan.
Chai ju yuchi xaꞌucxtin israelitanin ixjunita.
Chai na ixlacaꞌi vachuꞌ ju ixlhamapꞌaksinꞌan ju fariseonin.
Ju yuchi tsꞌis ju quilaktsꞌilh ju Jesús.
Chaich chani juni acsni lakchaꞌalh:
―Amamakaꞌunuꞌ iccꞌatsayauch ni laꞌixmacni Dios ju tꞌantꞌa amamakaꞌunuꞌ.
Va icpucꞌatsayauch chunch ni jantu xamatiꞌ ju lai canavi ju ani lhamakꞌan ju tuchꞌi navich ju uxintꞌi ni jantu cava Dios ju aktaijuyan.
Chai akꞌalhtayanalh ju Jesús.
Junich:
―Slivasalh ju icjunan.
Ju jantu catsucuchokoyaꞌ aktam jantu lai catiꞌalh junta lhinajun ju Dios.
Ju Nicodemo naulh:
―Tas calhitalacatꞌicstꞌichokolh ju na papach chai catsucuchokolh.
Ja laich catanuchokolh ju laꞌixpulacni ixnati chai calokꞌonchokolhch.
Pus akꞌalhtayanalh ju Jesús.
Junich:
―Slivasalh ju icjunan.
Ju tam lapanac ju akpaxta va ixlacaꞌatalh ni tam xajun ju isꞌatsucunti pus tachi ju va tsucuchokolhcaꞌ.
Chai acsni tanui ju Spiritu Santu laꞌisꞌatsucunti tam xamatiꞌ pus vana tachi ju va tsucuchokolhcaꞌ.
Para ju lapanacni ju jantu tam junita ju isꞌatsucuntiꞌan chai ju jantu tapacxanta ju Spiritu Santu laꞌixꞌalhunutꞌan pus jantu lai catitatanu junta lhinajun ju Dios.
Ju uxijnan maklokꞌoncꞌantꞌatꞌit ju ani laꞌixtachaput ju mimpaiꞌan minatiꞌan.
Para puꞌamaklhtayanancan ju sastꞌi miꞌatsucuntiꞌan laꞌixtachaput ju Spiritu Santu.
Jantu alhamakꞌanin ni xacjunan ni aktsꞌiya tasqꞌuini ni atsꞌucꞌuchꞌokꞌoyaꞌ.
Ju un vanta anchach ju lai.
Chai kꞌasmatcan ju istꞌasat.
Para jantu cꞌatsacan ta anchach ju minacha nin lai cacꞌatsacalh ta anchach ju anta.
Vana va chun ju tam lapanac ju alin sastꞌi isꞌatsucunti ju xaxtakni ju Spiritu Santu.
Ju akꞌantam ju jantucaꞌ lhilaksi ju Dios jantucaꞌ cꞌatsai tuchi ju xapuꞌalinch ju chunch sastꞌi atsucunti.
Ju Nicodemo chanich juni:
―Pus tas lhiꞌucxꞌantach ju ani.
Chai chanich lhikꞌalhtailh ju Jesús ju Nicodemo.
Junich:
―Ja jantu uxintꞌich pumatam ju amamakaꞌui ju mintꞌaꞌisraelitanin chai ixlaquilhtu jantu lai machꞌakxai ju ani.
Slivasalh ju icjunan.
Ju tuchi icmispayauch icnonauch.
Ju tuchi iclaktsꞌintau icmavasalayauch.
Para ju uxijnan jantu lai quilalacaꞌiniyau ju tuchi icnonauch.
Ni icjuntan ju va ixlacata saꞌatsucunti ju ani lacamunutpaꞌ chai jantu lacꞌaꞌi ju quinchivinti tas alhilacꞌaꞌiyaꞌich ni acjunin ixlacata ju atsucunti ju xtꞌakꞌa ju Dios ju vilhcha lactꞌiyan.
Jantu xamatiꞌ ju quilata ju lactꞌiyan ni laich cacꞌatsa ta yu junitach ju anch.
Va quitꞌin ju iccꞌatsai ta yu junitach ju anch ni anch ju xacminacha ju lactꞌiyan.
Chai anch ictꞌajun ju lactꞌiyan.
Quitꞌin ju quimalakachatachilh ju Dios ni lapanac actsucuyaꞌ ju ani.
Tachi ju Moisés ni maquilhta ju lu junta aseknicꞌa pus chunchach vachuꞌ tasqꞌuini ni aquimaquilhtacalh ju quitꞌin ju quimalakachatachilh ju Dios ni lapanac actsucuyaꞌ ju ani.
Acsni chunch acnavicanach pus tachi chun ju aquilhilacaꞌanach jantu catsꞌankꞌayaꞌ.
Alinch isꞌatsucunti ju conkꞌalhiyanta ju lactꞌiyan.
Ju Jesús tailhiꞌalh ju ixchivinti chai juni ju Nicodemo:
―Ju Dios chunchach ju apumapaini ju lapanacni ju ani lacamunutpaꞌ ni quilhitapꞌuxlh ju quitꞌin ju lakatami istsꞌalh icjunita.
Ju chunch tachi chun ju aquintalhilacaꞌanach jantu catsꞌankꞌayaꞌ.
Alin isꞌatsucuntiꞌan ju conkꞌalhiyanta lactꞌiyan.
Ju Dios jantiyuꞌ quilhimacamilh ju ani lacamunutpaꞌ ni va acꞌulanilh ixtalakꞌalhinꞌan ju lapanacni.
Para alai va quilhimacamilh ni laquimacni cataputakꞌalhtaxtuyach ju lapanacni.
Ju quilhilacaꞌan pus tus ani jantuch mucꞌanican ju ixtalakꞌalhin.
Para ju jantu quilhilacaꞌan pus tus ani mucꞌanicanta ju ixtalakꞌalhin va ixlacata ni jantu quilhilacaꞌanta ju laquintapakaꞌut ju lakatami istsꞌalh Dios icjunita.
Icminta ju ani lacamunutpaꞌ ju quitꞌin ju tachi maclhcu icjunita ni icꞌamalacpucujunuꞌ.
Para ju lapanacni jantu tuꞌuꞌ quintalhiula.
Va palai kꞌox talhiula ni tachi ju va lacaꞌatatsꞌisni catatsuculh mas tuncujuntach.
Tachi ju va lacaꞌatatsꞌisni ju tatꞌajun ni va tanaviputun ju macxcai.
Chai yuchi alhimucꞌanicanta ixtalakꞌalhinꞌan.
Chai tachi chun ju tanavitꞌajun ju jantu kꞌox pus jantu kꞌox quintalhiulai ju quitꞌin ju tachi maclhcu icjunita ni icꞌamalacpucujunuꞌ.
Chai jantu quintalakmin ju laquimacni va ixlacata ni jantu catasu tuchi tanavich.
Para ju navi ju stavasalanti quilakmin ju quitꞌin ju tachi maclhcu icjunita ni icꞌamalacpucujunuꞌ.
Ju chunch laich calaktsꞌincanaꞌ tuchi navich ni laꞌixtachaput Dios ju navi.